Document ID: 21986A0324(03)

Reference:
EUR-Lex - 21986A0324(03) - EL
Avis juridique important
|
21986A0324(03)
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Νορβηγίας
Επίσημη Εφημερίδα αριθ. L 078 της 24/03/1986 σ. 0027 - 0028
*****ΣΥΜΦΩΝΙΑ-ΠΛΑΙΣΙΟ  επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Νορβηγίας  Η ΝΟΡΒΗΓΙΚΗ ΚΥΒΕΡΝΗΣΗ,  ενεργώντας εξ ονόματος του Βασιλείου της Νορβηγίας, καλούμενου εφεξής «Νορβηγία»,  αφενός,  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  ενεργώντας εξ ονόματος της Ευρωπαϊκής Οικονομικής Κοινότητας,  ΚΑΙ Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  ενεργώντας εξ ονόματος της Ευρωπαϊκής Κοινότητας Ατομικής Ενέργειας,  αφετέρου,  Εκτιμώντας:  ότι, υπό την επιφύλαξη των συναφών διατάξεων των συνθηκών για την ίδρυση των Ευρωπαϊκών Κοινοτήτων, η παρούσα συμφωνία-πλαίσιο και κάθε αναλαμβανόμενη δράση δυνάμει της συμφωνίας αυτής δεν θίγουν με κανένα τρόπο τις εξουσίες που διαθέτουν τα κράτη μέλη των Κοινοτήτων για την ανάληψη διμερών δραστηριοτήτων με τη Νορβηγία στους τομείς της επιστήμης, της τεχνολογίας, της έρευνας και της ανάπτυξης, και τη σύναψη, ενδεχομένως, συμφωνιών προς το σκοπό αυτό·  τη σημασία της επιστημονικής και τεχνικής έρευνας για τη Νορβηγία και τις Κοινότητες και το αμοιβαίο συμφέρον τους να συνεργασθούν στο συγκεκριμένο τομέα για να χρησιμοποιηθούν καλύτερα τα διαθέσιμα μέσα και να αποφευχθεί η περιττή διπλή απασχόληση·  ότι, επ' ευκαιρία της σύσκεψης που έγινε στο Λουξεμβούργο στις 9 Απριλίου 1984, οι υπουργοί των κρατών μελών των Κοινοτήτων, οι υπουργοί των κρατών μελών της Ελεύθερης Ζώνης Εμπορικών Συναλλαγών (ΕΖΕΣ) και η Επιτροπή έκριναν ότι η αυξανόμενη οικονομική αλληλεξάρτηση μεταξύ των Κοινοτήτων και των χωρών ΕΖΕΣ δικαιολογεί ιδιαίτερα τη συνεργασία στον τομέα της έρευνας και ανάπτυξης και τόνισαν της αναγκαιότητα έντασης των προσπαθειών αυτών, προκειμένου, ιδίως, να προωθηθεί η κινητικότητα των ερευνητών· ότι, εξάλλου, οι υπουργοί εξέφρασαν την επιθυμία να δοθεί ιδιαίτερη προσοχή σε ορισμένους τομείς της βιομηχανίας και των τεχνολογιών του μέλλοντος·  ότι η Νορβηγία και οι Κοινότητες συνεργάζονται στο πλαίσιο διαφόρων κοινοτικών προγραμμάτων έρευνας και δράσεων·  ότι η Νορβηγία και η Ευρωπαϊκή Οικονομική Κοινότητα συνήψαν, στις 19 Σεπτεμβρίου 1985, μία συμφωνία συνεργασίας σχετικά με ένα πρόγραμμα έρευνας και ανάπτυξης στον τομέα των μετάλλων και των ορυκτών·  ότι η Ευρωπαϊκή Οικονομική Κοινότητα και το Εθνικό Γραφείο Έρευνας και οι ειδικευμένες βιβλιοθήκες στη Νορβηγία συνήψαν, στις 19 Δεκεμβρίου 1984, συμφωνία συνεργασίας για τη σύνδεση του Κοινοτικού Δίκτυου Διαβίβασης Στοιχείων (DIANE) και του νορβηγικού δίκτυου στοιχείων με σκοπό τη συλλογή πληροφοριών·  ότι η Νορβηγία και η Ευρωπαϊκή Οικονομική Κοινότητα συνεργάζονται επίσης στο πλαίσιο της Ευρωπαϊκής Συνεργασίας στον Τομέα της Επιστημονικής και Τεχνικής Έρευνας (COST) και ότι προτίθενται να συνεχίσουν τις προσπάθειές τους στο συγκεκριμένο θέμα·  ότι η Νορβηγία και οι Κοινότητες εφαρμόζουν σήμερα σημαντικά προγράμματα έρευνας σε τομείς μεγάλης προτεραιότητας και ότι οι στόχοι των προγραμμάτων αυτών συμπίπτουν σε μεγάλο βαθμό·  ότι η Νορβηγία και οι Κοινότητες έχουν συμφέρον να συνεργασθούν στο πλαίσιο ενός μεγάλου αριθμού των εν λόγω προγραμμάτων·  ότι, για το σκοπό αυτό, είναι ευκταίο να καθοριστεί πλαίσιο που να συμπεριλαμβάνει το σύνολο της συνεργασίας μεταξύ της Νορβηγίας και των Κοινοτήτων στον τομέα της έρευνας και να επιτρέπει συμμετοχή ιδιωτικών οργανισμών και επιχειρήσεων· ότι το πλαίσιο αυτό πρέπει, εξάλλου, να προβλέπει απλές και αποτελεσματικές διαδικασίες και να έχει δυναμικό χαρακτήρα,  ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:  Α. Αντικείμενο της συμφωνίας  Άρθρο 1  Η παρούσα συμφωνία καθορίζει το πλαίσιο για την προώθηση της επιστημονικής και τεχνικής συνεργασίας μεταξύ της Νορβηγίας και των Κοινοτήτων στους τομείς κοινού ενδιαφέροντος που αποτελούν το αντικείμενο κοινοτικών και νορβηγικών προγραμμάτων έρευνας και ανάπτυξης.  Άρθρο 2  Η συνεργασία μπορεί να πραγματοποιηθεί μέσω οργανισμών και επιχειρήσεων, δημόσιου ή ιδιωτικού χαρακτήρα, που συμμετέχουν, στη Νορβηγία και στις Κοινότητες, στα προγράμματα έρευνας που αναφέρονται στο άρθρο 1.  Άρθρο 3  Η συνεργασία μεταξύ Νορβηγίας και Κοινοτήτων πρέπει να στηρίζεται σε συγκεκριμένα προγράμματα και σχέδια. Μπορεί να λάβει τις ακόλουθες μορφές:  - τακτικές ανταλλαγές απόψεων σχετικά με τις κατευθύνσεις και τις προτεραιότητες της πολιτικής της έρευνας στην Νορβηγία και στις Κοινότητες, καθώς και με το σχεδιασμό της,  - ανταλλαγές απόψεων σχετικά με τις προοπτικές και την ανάπτυξη της συνεργασίας,  - διαβίβαση πληροφοριών που απορρέουν από τη συνεργασία που προβλέπεται από την παρούσα συμφωνία,  - συντονισμός προγραμμάτων και σχεδίων που εφαρμόζονται στη Νορβηγία και στις Κοινότητες,  - συμμετοχή σε κοινά προγράμματα ή υποπρογράμματα και υλοποίηση κοινών δράσεων που πραγματοποιήθηκαν στη Νορβηγία και στις Κοινότητες. Άρθρο 4  Η συνεργασία μπορεί να πραγματοποιηθεί με τους ακόλουθους τρόπους:  - κοινές συσκέψεις,  - επισκέψεις και ανταλλαγές ερευνητών, μηχανικών και τεχνικών,  - τακτικές και συνεχείς επαφές μεταξύ των υπευθύνων προγραμμάτων ή σχεδίων,  - συμμετοχή των εμπειρογνωμόνων σε σεμινάρια, συμπόσια και ημερίδες,  - συμμετοχή σε κοινά προγράμματα ή υποπρογράμματα και σε κοινές δράσεις,  - διάθεση εγγράφων και ανακοίνωση των αποτελεσμάτων των εργασιών που αναλαμβάνονται στο πλαίσιο της συνεργασίας.  Άρθρο 5  Η συνεργασία μπορεί να τροποποιηθεί και να διευρυνθεί οποτεδήποτε με κοινή συμφωνία των συμβαλλομένων μερών.  Β. Πραγματοποίηση της συνεργασίας  Άρθρο 6  Η συνεργασία που προβλέπεται από την παρούσα συμφωνία θα πραγματοποιηθεί μέσω των κατάλληλων συμφωνιών.  Άρθρο 7  Στις συμφωνίες που αναφέρονται στο άρθρο 6 καθορίζονται οι μορφές και τα μέσα των δράσεων συνεργασίας, καθώς και:  - οι στόχοι και το επιστημονικό και τεχνικό περιεχόμενο,  - οι κανόνες οι σχετικοί με τη διάδοση των γνώσεων και με την πνευματική ιδιοκτησία,  - οι διατάξεις που αφορούν την κινητικότητα του προσωπικού και τη συμμετοχή αντιπροσώπων ενός συμβαλλομένου μέρους σε οργανισμούς του αντισυμβαλλομένου,  - οι λεπτομέρειες της οικονομικής συμμετοχής στις συμφωνίες,  - ή οιαδήποτε άλλη πρόσφορη λεπτομέρεια.  Άρθρο 8  Οι συμφωνίες που αναφέρονται στο άρθρο 6 συνάπτονται σύμφωνα με τις διαδικασίες που ισχύουν για τα συμβαλλόμενα μέρη.  Άρθρο 9  Τα συμβαλλόμενα μέρη γνωστοποιούν αμοιβαία τα ονόματα των οργανισμών και επιχειρήσεων που αναφέρονται στο άρθρο 2 και συμμετέχουν στη συνεργασία.  Γ. Μεικτή Επιτροπή  Άρθρο 10  Δημιουργείται μια Μεικτή Επιτροπή, καλούμενη «Επιτροπή Έρευνας Νορβηγίας/Κοινοτήτων», επιφορτισμένη:  - να προσδιορίζει τους τομείς που είναι πρόσφοροι για συνεργασία και να εξετάσει κάθε μέτρο ικανό να βελτιώσει και να προωθήσει τη συνεργασία,  - να προβαίνει σε τακτικές ανταλλαγές απόψεων σχετικά με τις κατευθύνσεις και τις προτεραιότητες της πολιτικής της έρευνας, καθώς και με το σχεδιασμό της έρευνας στη Νορβηγία και στις Κοινότητες και σχετικά με τις προοπτικές της συνεργασίας,  - να φροντίζει για την καλή εφαρμογή της παρούσας συμφωνίας.  Άρθρο 11  Η Μεικτή Επιτροπή, που αποτελείται από αντιπροσώπους της Επιτροπής και της Νορβηγίας, θεσπίζει τον εσωτερικό κανονισμό της.  Συνέρχεται μετά από αίτηση ενός των συμβαλλομένων, τουλάχιστον μία φορά κατ' έτος.  Δ. Ευρωπαϊκή Κοινότητα Άνθρακα και Χάλυβα  Άρθρο 12  Μπορεί να συναφθεί ξεχωριστό πρωτόκολλο μεταξύ της Ευρωπαϊκής Κοινότητας Άνθρακα και Χάλυβα και των κρατών μελών της, αφενός, και της Δημοκρατίας της Νορβηγίας, αφετέρου, στην περίπτωση που υπάρχει αμοιβαίο συμφέρον για συνεργασία στους τομείς που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα.  Ε. Τελικές διατάξεις  Άρθρο 13  Η παρούσα συμφωνία θα εγκριθεί από τα συμβαλλόμενα μέρη σύμφωνα με τις διαδικασίες που ισχύουν για καθένα από αυτά. Θα αρχίσει να ισχύει μόλις τα συμβαλλόμενα μέρη ανακοινώσουν μεταξύ τους την ολοκλήρωση των απαραίτητων για το σκοπό αυτό διαδικασιών.  Άρθρο 14  Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Οικονομικής Κοινότητας υπό τους όρους που προβλέπει η συνθήκη αυτή, και, αφετέρου, στο έδαφος του Βασιλείου της Νορβηγίας  Άρθρο 15  Η παρούσα συμφωνία είναι αορίστου διαρκείας. Κάθε συμβαλλόμενο μέρος μπορεί να την καταγγείλει οποτεδήποτε ή να ζητήσει την αναθεώρησή της με προειδοποίηση δώδεκα μηνών.  Άρθρο 16  Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, ιταλική, ισπανική, ολλανδική, πορτογαλική και νορβηγική γλώσσα, και όλα τα κείμενα είναι εξίσου αυθεντικά.  Για το Συμβούλιο και την Επιτροπή  των Ευρωπαϊκών Κοινοτήτων  Για το Βασίλειο της Νορβηγίας

Summary:
Επιστημονική και τεχνολογική συνεργασία μεταξύ της ΕΕ και της Ευρατόμ και της Νορβηγίας
Επιστημονική και τεχνολογική συνεργασία μεταξύ της ΕΕ και της Ευρατόμ και της Νορβηγίας
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Νορβηγίας
Απόφαση 86/88/ΕΟΚ, Ευρατόμ του Συμβουλίου για τη σύναψη συμφωνίας-πλαισίου επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Νορβηγίας
Απόφαση 87/183/Ευρατόμ της Επιτροπής που αφορά την οριστική σύναψη εξ ονόματος της Ευρωπαϊκής Κοινότητας Ατομικής Ενέργειας συμφωνιών-πλαισίων επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Σουηδίας, της Ελβετίας, της Φινλανδίας, της Νορβηγίας και της Αυστρίας
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΣΥΜΦΩΝΙΑΣ ΚΑΙ ΤΩΝ ΑΠΟΦΑΣΕΩΝ;
Η συμφωνία καθιερώνει ένα επίσημο πλαίσιο για την προώθηση της επιστημονικής και τεχνικής συνεργασίας μεταξύ της Νορβηγίας και των Ευρωπαϊκών Κοινοτήτων [νυν Ευρωπαϊκή Ένωση (ΕΕ) και Ευρατόμ], στους τομείς κοινού ενδιαφέροντος που αποτελούν αντικείμενο προγραμμάτων έρευνας και ανάπτυξης.
Με την απόφαση 86/88/ΕΟΚ, Ευρατόμ, το Συμβούλιο ενέκρινε τη σύναψη της συμφωνίας εξ ονόματος της ΕΕ και της Ευρατόμ.
Με την απόφαση 97/183/Ευρατόμ, η Ευρωπαϊκή Επιτροπή  ενέκρινε την οριστική σύναψη της συμφωνίας εξ ονόματος της Ευρωπαϊκής Κοινότητας Ατομικής Ενέργειας (Ευρατόμ).
ΒΑΣΙΚΑ ΣΗΜΕΙΑ
Συνεργασία
Η συνεργασία μπορεί να λάβει τις ακόλουθες μορφές:τακτικές ανταλλαγές απόψεων σχετικά με την κατεύθυνση και τις προτεραιότητες των πολιτικών και του προγραμματισμού των ερευνών στη Νορβηγία και στην ΕΕ και την Ευρατόμ· ανταλλαγές απόψεων σχετικά με τις προοπτικές και την ανάπτυξη συνεργασίας· διαβίβαση πληροφοριών που απορρέουν από τη συνεργασία που καθιερώνεται από την παρούσα συμφωνία· συντονισμό προγραμμάτων και έργων που υλοποιούνται στη Νορβηγία και στην ΕΕ (ΕΕ και Ευρατόμ)· συμμετοχή σε κοινά προγράμματα ή υποπρογράμματα, και υλοποίηση κοινών δράσεων στη Νορβηγία και στην ΕΕ και την Ευρατόμ.Δραστηριότητες
Η συνεργασία μπορεί να πραγματοποιηθεί με τα ακόλουθα μέσα:κοινές συνεδριάσεις· επισκέψεις και ανταλλαγές ερευνητών, μηχανικών και τεχνικού προσωπικού· τακτικές επαφές μεταξύ των σχεδιαστών και διαχειριστών προγραμμάτων ή έργων· συμμετοχή εμπειρογνωμόνων σε σεμινάρια, συμπόσια και ημερίδες· συμμετοχή σε κοινά προγράμματα ή υποπρογράμματα και σε κοινές δράσεις· διάθεση εγγράφων και ανακοινώσεων των αποτελεσμάτων των εργασιών που πραγματοποιούνται στα πλαίσια της συνεργασίας.
ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
Η συμφωνία τέθηκε σε ισχύ στις 17 Ιουλίου 1987 για αόριστο χρονικό διάστημα. Οιοδήποτε εκ των μερών δύναται, ανά πάσα στιγμή, να προβεί σε καταγγελία ή να ζητήσει την αναθεώρησή της με προειδοποίηση 12 μηνών.
ΓΕΝΙΚΟ ΠΛΑΙΣΙΟ
Οι σχέσεις μεταξύ της ΕΕ και της Νορβηγίας διέπονται κυρίως από τη Συμφωνία για τον Ευρωπαϊκό Οικονομικό Χώρο μέσω της οποίας δημιουργήθηκε μια ζώνη στην οποία υπάρχει ελεύθερη κυκλοφορία προσώπων, υπηρεσιών, εμπορευμάτων και κεφαλαίων που περιλαμβάνει τις χώρες της ΕΕ, την Ισλανδία, το Λιχτενστάιν και τη Νορβηγία. Για περισσότερες πληροφορίες, βλέπε:Νορβηγία και ΕΕ (Ευρωπαϊκή Υπηρεσία Εξωτερικής Δράσης).
ΒΑΣΙΚΑ ΚΕΙΜΕΝΑ
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Νορβηγίας (ΕΕ L 78 της 24.3.1986, σ. 27-28)
Απόφαση 86/88/ΕΟΚ, Ευρατόμ του Συμβουλίου, της 10ης Μαρτίου 1986, για τη σύναψη συμφωνίας-πλαισίου επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Νορβηγίας (ΕΕ L 78 της 24.3.1986, σ. 26)
Απόφαση 87/183/Ευρατόμ της Επιτροπής, της 9ης Μαρτίου 1987, που αφορά την οριστική σύναψη εξ ονόματος της Ευρωπαϊκής Κοινότητας Ατομικής Ενέργειας συμφωνιών-πλαισίων επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Σουηδίας, της Ελβετικής Συνομοσπονδίας, της Δημοκρατίας της Φινλανδίας, του Βασιλείου της Νορβηγίας και της Δημοκρατίας της Αυστρίας (EE L 71 της 14.3.1987, σ. 36)
τελευταία ενημέρωση 27.03.2020